ΑΠΟΦΑΣΗ ΤΗΣ ΕΠΙΤΡΟΠΗΣ της 26ης Φεβρουαρίου 1999 για καθορισμό οικολογικών κριτηρίων για την απονομή κοινοτικού οικολογικού σήματος σε προσωπικούς υπολογιστές [κοινοποιηθείσα υπό τον αριθμό Ε(1999) 425] (Κείμενο που παρουσιάζει ενδιαφέρον για τον ΕΟΧ) (1999/205/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 880/92 του Συμβουλίου, της 23ης Μαρτίου 1992, σχετικά με ένα κοινοτικό σύστημα απονομής οικολογικού σήματος (1), και ιδίως το άρθρο 5 παράγραφος 1 δεύτερο εδάφιο,

Εκτιμώντας:

ότι στο άρθρο 5 παράγραφος 1 πρώτο εδάφιο του κανονισμού (ΕΟΚ) αριθ. 880/92 προβλέπεται ότι οι προϋποθέσεις απονομής κοινοτικού οικολογικού σήματος καθορίζονται ανά κατηγορία προϊόντων 7

ότι στο άρθρο 10 παράγραφος 2 του κανονισμού (ΕΟΚ) αριθ. 880/92 αναφέρεται ότι οι οικολογικές επιδόσεις ενός προϊόντος αξιολογούνται με βάση ειδικά κριτήρια για κάθε κατηγορία προϊόντων 7

ότι η Κοινότητα διαπραγματεύεται τη σύναψη συμφωνίας περί συντονισμού της ενεργειακής επισήμανσης, με βάση το πρόγραμμα «Energy Star» των ΗΠΑ 7

ότι ενδείκνυται να επανεξετάζονται τα κριτήρια ανά διετία, ώστε να προσαρμόζονται οι ενεργειακές ανάγκες στις τεχνολογικές εξελίξεις της αγοράς και στο πρόγραμμα «Energy Star» 7

ότι σύμφωνα με το άρθρο 6 του κανονισμού (ΕΟΚ) αριθ. 880/92 η Επιτροπή έχει ήδη ανταλλάξει απόψεις με τους ενδιαφερόμενους κύκλους στα πλαίσια ειδικής συνάντησης 7

ότι τα προβλεπόμενα στην παρούσα απόφαση μέτρα είναι σύμφωνα με τη γνώμη της επιτροπής του άρθρου 7 του κανονισμού (ΕΟΚ) αριθ. 880/92,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Ως κατηγορία προϊόντων «προσωπικοί υπολογιστές» νοούνται:

«μη φορητοί υπολογιστές του εμπορίου, που περιλαμβάνουν οθόνη (μόνιτορ), κεντρική μονάδα επεξεργασίας και πληκτρολόγιο.»

Άρθρο 2

Οι οικολογικές επιδόσεις και η προς χρήση καταλληλότητα της κατηγορίας προϊόντων του άρθρου 1 κρίνονται με βάση τα ειδικά οικολογικά κριτήρια του παραρτήματος.

Άρθρο 3

Ο ορισμός και τα ειδικά οικολογικά κριτήρια της κατηγορίας προϊόντων του άρθρου 1 ισχύουν για χρονικό διάστημα δύο ετών που αρχίζει την πρώτη ημέρα του μήνα που έπεται του καθορισμού των κριτηρίων. Εάν στο μεταξύ δεν έχουν καθοριστεί νέα οικολογικά κριτήρια, η ισχύς των πρώτων παρατείνεται για ένα ακόμη έτος.

Άρθρο 4

Για διοικητικούς σκοπούς, η εν λόγω κατηγορία προϊόντων χαρακτηρίζεται με τον κωδικό αριθμό «013».

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες, 26 Φεβρουαρίου 1999.

Για την Επιτροπή

Ritt BJERREGAARD

Μέλος της Επιτροπής

(1) ΕΕ L 99 της 11. 4. 1992, σ. 1.

ΠΑΡΑΡΤΗΜΑ

ΠΛΑΙΣΙΟ

Για να απονεμηθεί οικολογικό σήμα σε έναν προσωπικό υπολογιστή, θα πρέπει να πληρούνται τα κριτήρια του παρόντος παραρτήματος, μέσω των οποίων επιδιώκεται:

- η μείωση της υποβάθμισης και επιβάρυνσης του περιβάλλοντος ως αποτέλεσμα της χρησιμοποίησης ενέργειας (υπερθέρμανση του πλανήτη, οξίνιση, εξάντληση των μη ανανεώσιμων πόρων), με περιορισμό της κατανάλωσης ενέργειας 7

- η μείωση της υποβάθμισης του περιβάλλοντος ως αποτέλεσμα της χρησιμοποίησης φυσικών πόρων, με ενθάρρυνση της βελτίωσης, ανακύκλωσης και συντήρησης των υπολογιστών.

Επιπλέον, τα κριτήρια προάγουν την εφαρμογή της ορθότερης πρακτικής και την ενημέρωση των καταναλωτών.

Η δε επίθεση διακριτικού γνωρίσματος στα πλαστικά μέρη ενθαρρύνει την ανακύκλωση.

ΚΕΝΤΡΙΚΑ ΚΡΙΤΗΡΙΑ

1. Εξοικονόμηση ενέργειας: μόνιτορ

Σε κατάσταση επαγρύπνησης (sleep mode), το μόνιτορ καταναλώνει ισχύ ≤ 10 W.

Σε κατάσταση παρατεταμένης επαγρύπνησης (deep sleep mode), το μόνιτορ καταναλώνει ισχύ ≤ 3W.

Ο εξαρχής επιλεγμένος χρόνος μετάβασης από την κατάσταση λειτουργίας σε κατάσταση επαγρύπνησης και από την τελευταία σε κατάσταση παρατεταμένης επαγρύπνησης είναι ≤ 30 min αδράνειας. Η ενεργοποίηση αυτού του χαρακτηριστικού αποτελεί υποχρέωση του κατασκευαστή, ο χρήστης όμως πρέπει να έχει τη δυνατότητα απενεργοποίησής του.

2. Εξοικονόμηση ενέργειας: κεντρική μονάδα επεξεργασίας

Σε κατάσταση επαγρύπνησης, η κεντρική μονάδα επεξεργασίας καταναλώνει ισχύ ≤ 27 W εφόσον δεν λειτουργεί με την υποστήριξη δικτύου, λειτουργεί δηλαδή αυτοδύναμα.

Ο εξαρχής επιλεγμένος χρόνος μετάβασης από την κατάσταση λειτουργίας σε κατάσταση επαγρύπνησης είναι ≤ 30 min αδράνειας. Η ενεργοποίηση αυτού του χαρακτηριστικού αποτελεί υποχρέωση του κατασκευαστή, ο χρήστης όμως πρέπει να έχει τη δυνατότητα απενεργοποίησής του.

Η κατανάλωση ισχύος εκτός λειτουργίας δεν πρέπει να υπερβαίνει τα 5 W.

3. Εγγύηση ζωής

Ο κατασκευαστής παρέχει τριετή τουλάχιστον εγγύηση λειτουργίας για την κεντρική μονάδα επεξεργασίας και για το πληκτρολόγιο, και ενός έτους για το μόνιτορ. Η εγγύηση ισχύει από την ημέρα παράδοσης στον πελάτη. Παρέχεται επίσης εγγύηση διασφάλισης συμβατών ανταλλακτικών και υπηρεσιών συντήρησης επί πέντε έτη μετά την αποστολή.

Επιπλέον, ο προσωπικός υπολογιστής ανταποκρίνεται στα παρακάτω κριτήρια:

1. Ο σχεδιασμός της κεντρικής μονάδας επεξεργασίας είναι δομοστοιχειακός, πράγμα που επιτρέπει ευχερή πρόσβαση στα συστατικά μέρη.

2. Η πρόσβαση στην κεντρική μονάδα επεξεργασίας γίνεται με κοινά εργαλεία, πράγμα που διευκολύνει την αντικατάσταση των συστατικών μερών.

3. Η αναβάθμιση/βελτίωση του επεξεργαστή, της κάρτας γραφικών, της μνήμης άμεσης προσπέλασης (RAM), του σκληρού δίσκου και, εφόσον υπάρχει, της μονάδας ανάγνωσης σιντιρόμ (CD-ROM) προβλέπονται εκ κατασκευής.

4. Υπάρχουν διαθέσιμες μία ή περισσότερες κενές υποδοχές καρτών.

ΚΡΙΤΗΡΙΑ ΤΗΣ ΟΡΘΟΤΕΡΗΣ ΠΡΑΚΤΙΚΗΣ

4. Επιστροφή και ανακύκλωση

Ο κατασκευαστής εγγυάται ότι παίρνει πίσω τον προσωπικό υπολογιστή και τα συστατικά μέρη που αντικαθίστανται, εκτός από μέρη που έχουν μολυνθεί (π.χ. σε ιατρικές ή πυρηνικές εφαρμογές).

Επιπλέον, ο προσωπικός υπολογιστής ανταποκρίνεται στα ακόλουθα κριτήρια:

1. Ένα εκπαιδευμένο άτομο είναι από μόνο του σε θέση να αποσυναρμολογεί την κεντρική μονάδα επεξεργασίας.

2. Ο κατασκευαστής ελέγχει την αποσυναρμολόγηση της κεντρικής μονάδας επεξεργασίας και συντάσσει σχετική έκθεση, όπου μεταξύ άλλων επιβεβαιώνεται ότι οι συναρμογές είναι:

- ευδιάκριτες και προσπελάσιμες

- κατά το δυνατόν τυποποιημένες

- προσπελάσιμες με εργαλεία πολλαπλής χρήσεως.

3. Ασύμβατα και επικίνδυνα υλικά πρέπει να αφαιρούνται εύκολα.

4. 90 % των πλαστικών και μεταλλικών υλικών του περιβλήματος και του πλαισίου είναι ανακυκλώσιμα.

5. Τυχόν απαιτούμενες ετικέτες, αφαιρούνται εύκολα ή είναι εγχάρακτες.

6. Τα πλαστικά μέρη:

α) δεν περιέχουν μόλυβδο ή κάδμιο που έχει προστεθεί από τον κατασκευαστή 7

β) συνίστανται από ένα πολυμερές ή από συμβατά πολυμερή, εκτός από το κάλυμμα το οποίο συνίσταται από 2 το πολύ τύπους πολυμερών που διαχωρίζονται 7

γ) δεν περιέχουν μεταλλικά ποικίλματα με αφαιρετά.

7. Πλαστικά μέρη με βάρος μεγαλύτερο από 25 g:

α) δεν περιέχουν επιβραδυντικά φλόγας με οργανικές ενώσεις του βρωμίου ή του χλωρίου 7

β) φέρουν μόνιμο σήμα που ταυτοποιεί το υλικό, σύμφωνα με το πρότυπο ISO 11469. Από το κριτήριο αυτό εξαιρούνται πλαστικά υλικά που λαμβάνονται με εξώθηση.

5. Οδηγίες χρήσεως

Ο προσωπικός υπολογιστής συνοδεύεται κατά την πώληση με οδηγίες για ορθή οικολογική χρήση, και συγκεκριμένα:

1. Συστάσεις σχετικά με την αξιοποίηση των χαρακτηριστικών ισχύος, και επισήμανση της πληροφορίας ότι η μη ενεργοποίηση των τελευταίων μπορεί να οδηγήσει σε αυξημένη κατανάλωση ενέργειας, και συνεπώς σε αύξηση των λειτουργικών εξόδων.

2. Ενημέρωση σχετικά με τη μέγιστη και ελάχιστη κατανάλωση ενέργειας στην κεντρική μονάδα επεξεργασίας και στο μόνιτορ όταν βρίσκονται σε κατάσταση λειτουργίας, επαγρύπνησης, παρατεταμένης επαγρύπνησης ή εκτός λειτουργίας, και επισήμανση της πληροφορίας ότι η κατανάλωση ενέργειας μπορεί να μηδενιστεί εάν ο υπολογιστής ή ο ρευματοδότης αποσυνδεθούν από το ηλεκτρικό δίκτυο.

3. Πληροφορίες για την εγγύηση και τα ανταλλακτικά.

4. Πληροφορίες για την προσπέλαση στην κεντρική μονάδα επεξεργασίας και στα συστατικά μέρη που αντικαθίστανται, και συγκεκριμένα τον επεξεργαστή, την κάρτα γραφικών, τη μνήμη RAM, το σκληρό δίσκο και, εφόσον υπάρχει, τη μονάδα ανάγνωσης CD-ROM.

5. Πληροφορίες για όσα μέρη και υλικά του προσωπικού υπολογιστή μπορούν να ξαναχρησιμοποιηθούν ή/και να ανακυκλωθούν.

6. Οδηγίες για τον τρόπο με τον οποίο μπορούν οι καταναλωτές να αξιοποιήσουν την εγγύηση του κατασκευαστή για επιστροφή του υπολογιστή και των μερών που αντικαθίστανται.

6. Οικολογικό πιστοποιητικό

Το προϊόν συνοδεύεται από οικολογικό πιστοποιητικό το οποίο και διατίθεται στο χρήστη. Το πιστοποιητικό αυτό ανταποκρίνεται στις συστάσεις της τεχνικής έκθεσης 70 «Οικολογικά χαρακτηριστικά των προϊόντων», του συνδέσμου ευρωπαίων κατασκευαστών ηλεκτρονικών υπολογιστών (ECMA).

ΔΟΚΙΜΕΣ

7. Εργαστηριακές δοκιμές

Αν χρειαστεί να γίνουν δοκιμές, αυτές βαρύνουν τον άμεσα ενδιαφερόμενο και πραγματοποιούνται σε εργαστήρια που ανταποκρίνονται στις γενικές απαιτήσεις των προτύπων EN 45001.

ΕΝΗΜΕΡΩΣΗ ΤΩΝ ΚΑΤΑΝΑΛΩΤΩΝ

Το κείμενο που ακολουθεί παρουσιάζεται σε ευκρινή για τον καταναλωτή θέση (δίπλα στην ετικέτα εάν είναι δυνατόν):

- Στο προϊόν αυτό απονέμεται το οικολογικό σήμα της Ευρωπαϊκής Ένωσης διότι η λειτουργία του κρίθηκε αποδοτική με κριτήριο την κατανάλωση ενέργειας και έχει σχεδιαστεί έτσι ώστε να διευκολύνεται η βελτίωσή του, η ανακύκλωση των υλικών του και η περιβαλλοντικώς ορθή διάθεσή του.

- Στις οδηγίες χρήσεως θα βρείτε περισσότερες πληροφορίες σχετικά με την ελαχιστοποίηση των περιβαλλοντικών επιπτώσεων.